ред. бр. часа: 14 датум:\_\_\_\_\_\_\_\_\_\_\_\_\_\_\_\_

НАСТАВНИ ПРЕДМЕТ: Вјеронаука VIII разред

НАСТАВНА ТЕМА: ( III ) Господ Исус Христос разговара са људима и кроз приче им показује Царство Божије

НАСТАВНА ЈЕДИНИЦА: Господ Исус Христос као учитељ

ЦИЉ И ЗАДАТАК: Да ученик може да препозна поучни значај Христових прича и њихову савременост

МЕТОДА РАДА: Предавање и разговор

ОБЛИЦИ РАДА: Фронтални

НАСТАВНА СРЕДСТВА: Уџбеник

УВОДНИ ДИО:

* Упознати ученике са тим да ће се на часу, у општим цртама, анализирати Христова учитељска дјелатност, односно чему је то Христос учио, коме се обраћао и шта је био циљ Његовог учења, као и на који начин је Његова учитељска дјелатност била прихваћена од стране народа;
* Ученике увести у тему обнављајући градиво о животу Господа Исуса Христа са акцентом на године када започиње своју учитељску дјелатност (30. година) и зашто баш тада.

ГЛАВНИ ДИО:

* Кроз обнављање тога да, прије почетка своје учитељске службе, Господ Исус Христос одлази на ријеку Јордан гдје га је крстио Свети Јован Крститељ, те да су се том приликом јавили и Бог Отац у виду гласа, Бог Дух Свети у виду бијелог голуба = Богојављење доћи до тога да истина у коју вјерујемо, тј. Један Бог у Три Лица, људима је откривена од стране Бога, као и све остале основе истине наше вјере;
* Хршћанска вјера је, дакле, Богооткривена. Иако се Бог откривао и праведницима у Старом завјету, савршено откривење и јављање Бога било је оно у тијелу или како апостол Павле каже: „Велика је тајна побожности, Бог се јави у тјелу“ (Тим 3, 16), односно у личности Господа Исуса Христа;
* Стога, све што знамо о Богу знамо кроз Христа и поучени од Христа, те је тако на темељу Његових проповиједи и обликовано хришћанско учење;
* Савршена Христова учитељска дјелатност произилази управо из вјере у Њега као Богочовјека. Тако Његове ријечи нису људске ријечи, већ божанске ријечи, док се Христос јавља као божански учитељ чије поруке не застаријевају, већ имају пуну важност и данас, као и у вријеме када су настале и имаће их до свршетка свијета (обновити са ученицима на овом мјесту градиво о Новозавјетним књигама и њиховој вриједности и за нас данас, као и за вријеме када су настале јер, иако писане руком апостола, оне у себи садрже Ријеч Божију);
* Христос тако са собом доноси савршену Ријеч Божију, те је и сам морални закон који успостваља узвишенији од старозавјетног. Док у Старом завјету важи закон освете: „око за око, зуб за зуб“, у Новом завјету Христос успостваља нови закон – закон љубави и праштања (обновити са ученицима, такође, раније градиво и нагласити разлике Старог и Новог завјета: Стари завјет ограничен на јеврејски народ – Нови завјет упућен свим људима; Стари завјет до времена Господа Исуса Христа – Нови завјет до краја свијета и вјека);
* Својим учењем Христос је за циљ имао да преобрази човјека, учини га савршеним, узвишеним и врлинским (обновити са ученицима како су људи створени од Бога по Његовом лику, те тако способни да постану слични Богу, односно како Христос учи да будемо савршени као Отац Небесеки);
* Плод Хрситовог учења јесу управо хришћанске врлине, од којих три највеће јесу: вјера, нада, љубав, а од њих највећа је љубав, те је и сам Христов закон - Закон љубави изражен кроз двије заповијести о љубави:

 „Љуби Господа Бога свога свим срцем својим и свом душом својом и свим умом својим и свом снагом својом.

Љуби ближњега свога као самога себе.“ (Мт 22, 38-40)

* Поред ове три врлине Црква наводи још седам главних хришћанских врлина: 1. смјерност (смиреност), 2. дарежљивост, 3. морална чистота, 4. милосрђе, 5. уздржљивост, 6. кротост, 7. ревност у вјери;
* Христова заповијест о љубави према ближњем била је револуционарна у то вријеме, тачније схватање: Ко је то наш ближњи!? Будући сви створени од Једног Творца, по Његовом лику, ближњи за нас су сви људи без разлике вјере или било чега другога. Врхунац те љубави, који до тада није познавао ниједан философски систем, јесте љубав и према непријатељима, којој је учио Господ Исус Христос, а на крсту и показао молећи за опроштај онима који су га разапели. Христос нас савјетује да непријатеље волимо, благосиљамо оне који нас куну, чинимо добро онима који нас мрзе и сл.;
* Управо овакава наука није могла да прође неопажено и да остави било кога равнодушним. Тако је Христова учитељска служба остављала јак утисак на све који су Га слушали. Свето писмо нам свједочи:

„Никада човјек није тако говорио као овај човјек“ (Јн 7, 46)

„И дивљаху се науци Његовој“ (Мк 1, 22);

* Кроз причу о чуду умножења пет хљебова и двије рибе, када је Христос нахранио пет хиљада људи, Свето писмо свједочи колики је број људи знао да прати и слуша Христа, што је свакако један импозантан број сљедбеника и за данашње вријеме;
* Један од разлога оваквог пријема Христових ријечи међу народом било је и то што је његову проповијед карактерисала једноставност. Упућене како образованима, тако и необразованим слојевима, Христове ријечи нису биле увијене у рухо високе науке;
* Још једна од карактеристика Хрисове учитељске службе било је и учење кроз приче:

„Многим причама казиваше им ријечи...А без прича не говораше им ни ријеч“ (Мк 4, 33-34);

* Овакав начин учења, гдје је са мало једноставних ријечи Христос преносио снажну поруку, остао је недостижан и до дањашњих дана. То је и разлог да је Свето Писмо најчитанија и наистраживанија књига не само у богословским круговима, већ исто тако и код других научних дисциплина: историја, књижевност и сл.

ЗАВРШНИ ДИО:

* Са ученицима сумирати изнесено.

вјероучитељ:\_\_\_\_\_\_\_\_\_\_\_\_\_\_\_\_\_\_\_\_